
A transzgenerációs hatások szerepe a tartós álláskeresésben: Családi minták és munkaerőpiaci kilátások Békés Vármegyében

A kutatás célja feltárni a transzgenerációs hatások szerepét a tartós álláskeresők körében, különösen a családi minták, attitűdök és örökségek hatását a munkaerőpiacon való elhelyezkedésre. A Békés vármegyei álláskeresők vizsgálata révén a kutatás arra kíván választ adni, hogy a családi minták miként befolyásolják az egyén munkaerőpiaci helyzetét és kilátásait; a családokban több generáción keresztül fennálló munkanélküliség milyen hatással van az egyének munkavállalási esélyeire, és hogyan járulnak hozzá a munkára való szocializációhoz vagy annak hiányához.
A kutatás kvalitatív és kvantitatív módszerek kombinációjára épül. Mélyinterjúkat készítettem 10 tartós álláskeresővel, melyeknek az elemzése révén azonosítottam a transzgenerációs örökségeket. Anonim kérdőíves felmérést végeztem el álláskeresők körében, összesen 445 fővel, valamint 130 foglalkoztatási szakügyintéző körében felmértem mennyire ismerik az ügyfeleik testi-lelki-mentális helyzetét, és hogyan viszonyulnak a transzgenerációs mintákhoz, hatásokhoz.
Az interjúk elemzése azt mutatta, hogy gyakoriak a több generáción keresztül öröklődő negatív attitűdök és családi minták, és egyértelműen azonosítható, hogy azoknál az álláskeresőknél, akiknél a munkanélküliség a családban hosszú időn keresztül jelen volt, nagyobb a valószínűsége az elhúzódó álláskeresésnek, illetve, hogy gyakran szorongással, alacsony önértékeléssel és egyéb pszichológiai akadályokkal küzdenek.
A kvantitatív adatok megerősítették, hogy az erős szociális támogatottság és a családi pozitív munkavállalási attitűdök növelik a munkaerőpiaci siker esélyét, ezen kívül a családi minták erősen befolyásolják az egyének karrierútját. A kutatás rávilágít arra, hogy a foglalkoztatási osztályok szolgáltatásait bővíteni kell komplex tanácsadói és mentálhigiénés szolgáltatásokkal, amelyek segítik a transzgenerációs hatások felismerését és feldolgozását is.
A kutatás eredményei arra utalnak, hogy a családi háttérből eredő attitűdök és hiedelmek észrevétlenül befolyásolják az egyén munkaerőpiaci helyzetét, és jelentős hatással vannak a reintegrációra. Ezek az eredmények szélesebb körben is alkalmazhatóak lehetnek a foglalkoztatáspolitikai és szociális területeken dolgozó szakemberek számára. Az eredményekre alapozva egy olyan eszközt dolgoztam, amely segít felismerni a transzgenerációs elakadásokat az álláskeresésben. Az eszköz foglalkoztatási területen való alkalmazásához egy strukturált, 3 napos tréning tematikáját írtam le és valósítottam meg.




